এ দিকে বিকল্প ধারার প্রেসিডেন্ট ডা. বদরুদ্দোজা চৌধুরী ও গণফোরাম সভাপতি ড. কামাল হোসেনের নেতৃত্বে পৃথক ঐক্য প্রক্রিয়ার চার দফা ঘোষণা করা হয়েছে। এতে বলা হয়, দেশের বর্তমান রাজনৈতিক ও শাসনতান্ত্রিক সংকট, চরম দুর্নীতি, বিচার বিভাগের নিরপেক্ষতা ও স্বাধীনতার ওপর নগ্ন হস্তক্ষেপসহ সব অন্যায় অবিচার থেকে জনগণের সত্যিকারের মুক্তি ও দেশের শান্তি প্রতিষ্ঠায় ঐক্যবদ্ধভাবে কাজ করার জন্য প্রতিশ্রুতিবদ্ধ হন। যৌথ ঐক্য প্রক্রিয়ায় তারা আরও বলেন, শুধু ক্ষমতার পরিবর্তনের জন্য আন্দোলন না করে রাজনীতিতে গুণগত পরিবর্তনের আন্দোলন গড়ে তুলতে হবে। এক্ষেত্রে স্বাধীনতাবিরোধী দল বাদে সব গণতান্ত্রিক দেশপ্রেমিক দল ও শক্তি, সুশীল সমাজের প্রতিনিধিসহ সব শ্রেণি-পেশার প্রতিনিধিদের সমন্বয়ে দেশের বৃহত্তর স্বার্থে যুগপৎ আন্দোলন গড়ে তুলতে প্রতিশ্রুতিবদ্ধ। আওয়ামী লীগের বিরুদ্ধে বড় রাজনৈতিক ঐক্য গড়তে ছাড় দিতে বিএনপি প্রস্তুত বলে জানিয়েছেন দলীয় মহাসচিব মির্জা ফখরুল ইসলাম আলমগীর। তিনি বলেন, ‘আমাদের সব সময় মনে রাখতে হবে, গ্রেটার ইউনিটি কখনোই হবে না, যদি না আমরা কিছু না কিছু ত্যাগ স্বীকার করি। ওই সব ছাড় দিয়ে আমাদের আজকে একটা না একটা জায়গায় আসতে হবে। আমরা সেই চেষ্টাই করছি। গোটা দেশ এটাই চায়। অন্যান্য যারা আছেন, তারাও বোঝেন, এটা ছাড়া কোনো মুক্তি নেই।’